Mark Buttigieg kowċ ta' Hamrun Spartans, Joseph Grech u Reuben Debono l-assistenti
Imtella' Ġunju 16, 2020 - Aġġornata 16 Ta' Ġunju, 2020 6:26pm Mark Buttigieg se jkun il-kowċ il-ġdid ta' Hamrun Spartans. Buttigieg mexxa lil Nadur Youngsters fl-istaġun li għadda u ħadem għal diversi snin mal-Malta Football Association. Hu kien kowċ ta' diversi timijiet nazzjonali mill-kategorija ta' taħt il-21 sena l'isfel. Wisq probabbli li Buttigieg se jkun assistit minn Joseph Grech, li kien l-assistant kowċ ta' Mark Miller ma' Mosta, fl-istaġun li għadda. Grech kien ukoll kowċ ta' diversi timijiet fil-Kampjonat BOV Premier u tal-Ewwel Diviżjoni. TVMSport jinsab infurmat li Grech irid jagħti risposta lil Joseph Portelli fis-sigħat li ġejjin u għadu mhux konfermat li se jkun qed jaċċetta din l-offerta li saritlu minn Joseph Portelli. L-ex gowlkiper ta' Naxxar Lions u tat-tim nazzjonali Reuben Debono se jkun il-kowċ tal-gowlkipers tal-iskwadra. Debono kien kowċ tal-goalkeepers ma' diversi timijiet tal-kampjonat Premier fl-aħħar snin. It-tlieta li huma se jingħataw kuntratt ta' tliet snin u l-għan tagħhom se jkun li jagħmlu lil Hamrun Spartans tim kompetittiv għar-rebħ tal-unuri. Din se tkun ġimgħa kruċjali għall-imprenditur Joseph Portelli li ħa f'idejh il-proġett tal-klabb u tat-tim ta' Hamrun Spartans u lbieraħ ġie preżentat lill-partitarji. Fil-jiem li ġejjin, il-klabb irid jagħżel u jġib miegħu aktar plejers ta' kwalità biex tissaħħaħ l-iskwadra.